Document ID: 32006L0078

KOMISJONI DIREKTIIV 2006/78/EÜ,
29. september 2006,
millega muudetakse nõukogu direktiivi 76/768/EMÜ kosmeetikatoodete kohta nimetatud direktiivi II lisa kohandamiseks tehnika arenguga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuli 1976. aasta direktiivi 76/768/EMÜ (liikmesriikides kosmeetikatoodete kohta vastuvõetud õigusaktide ühtlustamise kohta), (1) eriti selle artikli 8 lõiget 2,
olles konsulteerinud kosmeetikatoodete ja tarbijatele mõeldud toiduks mittekasutatavate toodete teaduskomiteega,
ning arvestades järgmist:
(1)
Vastavalt Euroopa Parlamendi ja nõukogu 3. oktoobri 2002. aasta määrusele (EÜ) nr 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) (2) ei tohi 1. või 2. kategooria materjaliks liigitatud loomseid kõrvalsaadusi kasutada sellise tehnilise toote nagu kosmeetikatoote tootmisahelas. Ühenduses toodetud kosmeetikatoodetele kohaldatavaid hankepiiranguid tuleks laiendada imporditavatele toodetele.
(2)
Kuna Euroopa Parlamendi ja nõukogu 22. mai 2001. aasta määruse (EÜ) nr 999/2001 (millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad) (3) V lisas nimetatud määratletud riskiteguriga materjal kuulub määruses (EÜ) nr 1774/2002 sätestatud 1. kategooria materjali hulka, ei ole viide antud lisale direktiivi 76/768/EMÜ II lisa kirjes 419 enam vajalik.
(3)
Kooskõlas määruse (EÜ) nr 999/2001 artikli 22 lõikega 1 kohaldatakse selle määruse XI lisa A osa sätteid kuni otsuse vastuvõtmiseni vastavalt artikli 5 lõigetele 2 või 4, mille järel hakatakse kohaldama kõnealuse määruse artiklit 8 ja V lisa.
(4)
Seepärast tuleks direktiivi 76/768/EMÜ vastavalt muuta.
(5)
Käesoleva direktiiviga ette nähtud meetmed on kooskõlas kosmeetikatoodete alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/768/EÜ II lisa kirje 419 asendatakse järgmisega:
“419.
Euroopa Parlamendi ja nõukogu määruse (EÜ) nr 1774/2002 (4) vastavalt artiklites 4 ja 5 määratletud 1. ja 2. kategooria materjalid ning nendest saadud koostisosad.
Artikkel 2
1. Liikmesriigid jõustavad käesoleva direktiivi täitmiseks vajalikud õigusnormid hiljemalt 30. märtsil 2007. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste siseriiklike õigusnormide teksti.
Artikkel 3
Käesolev direktiiv jõustub kolmandal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 29. september 2006

Labels: 0
1
17
15